ທຳ​ນຽບ​ຂາວ ຍອມ​ຮັບ​ວ່າ ມີ​ສິ່ງ​ຕອບ​ແທນ​ກັນ ລະ​ຫວ່າງ ປ. ທ​ຣຳ ແລະ ຢູ​ເຄ​ຣນ
ທ່ານມາ​ລວາ​ນີ ໄດ້​ກ່າວ​ຫາ​ສື່ມວນ​ຊົນ​ວ່າ “ເຂົ້າ​ໃຈ​ຜິດ” ໃນ​ສິ່ງ​ທີ່​ທ່ານ​ໄດ້​ເວົ້າ​ໄປ​​ ເພື່ອ​ໃຫ້​ເປັນຜົນ​ປະ​ໂຫຍດ​ ແກ່ “ພວກ​ທີ່​ມີ​ຄວາມ​ລຳ​ອຽງ ​ແລະ ​ຫາ​ຈັບ​ຜິດ​ທາງ​ການ​ເມືອງ​” ຕໍ່​ທ່ານ​ທ​ຣຳ.
ທຳນຽບຂາວຍອມຮັບໃນວັນພະຫັດວານນີ້ວ່າ ປະທານາທິບໍດີດໍໂນລ ທຣຳ ໄດ້ໂຈະການໃຫ້ຄວາມຊ່ວຍເຫຼືອທາງທະຫານມູນຄ່າ 400 ລ້ານໂດລາ ທີ່ມີຄວາມຕ້ອງການຢ່າງຮີບດ່ວນທີ່ສຸດສຳລັບຢູເຄຣນ ເພື່ອກົດດັນໃຫ້ປະເທດດັ່ງກ່າວສືບສວນສະມາຊິກພັກເດໂມແຄຣັດແລະການເລືອກຕັ້ງປະທານາທິບໍດີໃນປີ 2016 ການເປີດເຜີຍຢ່າງໜ້າຕົກໃຈ ໂດຍຜູ້ຮັກສາການ ຫົວໜ້າທີ່ປຶກສາຂອງທຳນຽບຂາວ ທ່ານມິກ ມາລວານີ ມີຂຶ້ນຫຼັງຈາກທ່ານທຣຳປະຕິເສດມາໄດ້ຫຼາຍອາທິດແລ້ວວ່າ ມັນບໍ່ມີ “ສິ່ງຕອບແທນກັນ” ໃດໆ ກັບຢູເຄຣນ ທ່ານມາລວານີ ກ່າວຕໍ່ພວກນັກຂ່າວທີ່ທຳນຽບຂາວວ່າ ເງິນຊ່ວຍເຫຼືອຢູເຄຣນໄດ້ຖືກໂຈະ ຍ້ອນທ່ານທຣຳມີຄວາມເປັນຫ່ວງກ່ຽວກັບການສໍ້ລາດບັງຫຼວງໃນຢູເຄຣນ ແລະສົງໄສວ່າມັນອາດມີສ່ວນພົວພັນ ກັບການລັກເຈາະຂໍ້ມູນອີແມລຂອງສຳນັກງານໃຫຍ່ພັກເດໂມແຄຣັດແຫ່ງຊາດ ໂດຍຣັດເຊຍ ໃນປີ 2016 ການກ່າວຫາທີ່ວ່ານີ້ ແມ່ນອີງຕາມທິດສະດີສົມຮູ້ຮ່ວມຄິດ ແລະໄດ້ຖືກພິສູດວ່າບໍ່ເປັນຄວາມຈິງມາແລ້ວ ທ່ານມາລວານີ ໄດ້ກ່າວຢ່າງທ້າທາຍວ່າ ມັນຈະມີອິດທິພົນທາງດ້ານການເມືອງສະເໝີ ກ່ຽວກັບນະໂຍບາຍການຕ່າງປະເທດ ແລະກ່າວຕໍ່ຜູ້ຄົນວ່າ “ຈົ່ງລືມມັນໄປສະ ” ຕໍ່ມາ ທ່ານມາລວານີ ໄດ້ອອກຖະແຫຼງການສະບັບນຶ່ງໃນຕອນແລງວັນພະຫັດວານນີ້ ເພື່ອພະຍາຍາມທີ່ຈະໃຫ້ຄວາມກະຈ່າງແຈ້ງ ກ່ຽວກັບການໃຫ້ຄວາມເຫັນຂອງທ່ານ ທີ່ແນະໃຫ້ເຫັນວ່າ ມັນມີ “ສິ່ງຕອບແທນກັນ” ກັບຢູເຄຣນນັ້ນ “ເຫດຜົນດຽວເທົ່ານັ້ນ ທີ່ພວກເຮົາໄດ້ໂຈະການໃຫ້ເງິນຊ່ວຍເຫຼືອແມ່ນຍ້ອນເປັນຫ່ວງກ່ຽວກັບການບໍ່ໄດ້ຮັບຄວາມສະໜັບສະໜຸນຈາກປະເທດຕ່າງໆແລະຄວາມເຫັນຫ່ວງໃນເລື້ອງການສໍ້ລາດບັງຫຼວງ ” ທ່ານມາລວານີ ໄດ້ກ່າວຫາສື່ມວນຊົນວ່າ “ເຂົ້າໃຈຜິດ” ໃນສິ່ງທີ່ທ່ານໄດ້ເວົ້າໄປເພື່ອໃຫ້ເປັນຜົນປະໂຫຍດ ແກ່ “ພວກທີ່ມີຄວາມລຳອຽງ ແລະ ຫາຈັບຜິດທາງການເມືອງ” ຕໍ່ທ່ານທຣຳ ແຕ່ທ່ານແອແດັມ ຊິຟ ສະມາຊິກພັກເດໂມແຄຣັດ ທີ່ນຳພາການສືບສວນຟ້ອງຮ້ອງ ຕໍ່ປະທານາທິບໍດີທຣຳນັ້ນ ກ່າວວ່າ “ຂ້າພະເຈົ້າຄິດວ່າ ການຮັບຮູ້ຂອງ ທ່ານມາລວານີ ໝາຍຄວາມວ່າ ສະພາບການທີ່ບໍ່ດີຢູ່ແລ້ວນັ້ນ ແມ່ນຮ້າຍແຮງຂຶ້ນໄປຕື່ມ ” ຄະນະຕໍ່ສູ້ທາງກົດໝາຍຂອງທ່ານທຣຳ ໄດ້ວາງໂຕຢູ່ຫ່າງໆຈາກການໃຫ້ຄວາມເຫັນຂອງທ່ານມາລວານີ ທະນາຍຄວາມຂອງປະທານາທິບໍດີ ທ່ານເຈ ຊາກູໂລ ກ່າວວ່າ ທ່ານເອງແລະບຸກຄົນອື່ນໆບໍ່ໄດ້ມີສ່ວນພົວພັນໃນການຖະແຫຼງຂ່າວທີ່ຈັດຂຶ້ນໂດຍທ່ານມາລວານີ ກະຊວງຍຸຕິທຳຂອງສະຫະລັດກ່າວວ່າ ຖ້າທຳນຽບຂາວຫາກກັກເງິນຊ່ວຍເຫຼືອສຳລັບຢູເຄຣນເພື່ອຢາກໃຫ້ມີການສືບສວນ ນັ້ນແມ່ນເລື້ອງໃໝ່ສຳລັບພວກເຮົາ